Ebbe Kalnæs (CD), 2000-10-31:
Jeg skal være den første til at indrømme, at energipolitik er meget kompliceret.
Men når det gælder afgiftudligningen, er det rigtigt, at der ikke er nogen, der står så stærkt sammen som skatteministeren og jeg og en lang række andre, og jeg tror i øvrigt, skatteministeren kan glæde sig over, at tidspunktet, hvor dette lovforslag kan fremsættes, er meget nær; det er mit indtryk.
Men det er kun en enkelt vinkel i det her. Når jeg sagde, at vi ikke skubber dette lovforslag ned uden videre, er det, fordi vi selvfølgelig er enige i skyggeafgiftsproblematikken og afviklingen og alt det. Men vi taler også om timing, vi har også en finanslov i gang i øjeblikket, og de ting hænger sammen.
Og så taler jeg også om noget andet.
Vi kører jo i øjeblikket en række drøftelser
i aftalekredsen om energien, som har meget med gassen at gøre, og her er det, jeg siger: Staten snyder - og jeg gentager, som jeg også gjorde før: Staten snyder! Når vi tager industriel kraftvarme - hr. Kim Behnke var inde på gartnerne, men også anden industriel kraftvarme -
har vi bedt dem om at lave varme og strøm og tage hensyn til miljøet, for at vi kan nå vores mål.
Vi har givet et elproduktionstilskud på 10 øre, men det satte vi ned til 7 øre på et tidspunkt, og det var der masser af argumenter for, for det var ved at blive lidt lukrativt.
Og så fasede vi det ud over henholdsvis 6 og 8 år, alt efter om der blev produceret over eller under 4 MW.
Men når vi så lander i en situation, hvor olieprisen stiger 3½ gang, regulerer vi ikke igen, selv om vi godt ved, det er en forudsætning, hvis det ikke skal ende i en katastrofe.
Vi foretager os intet.
Vi venter meget længe med overhovedet at tage spørgsmålet op, uanset hvor hårdt presset er.
Det, der sker, er, at vi tømmer kasserne, og så sender vi sagsbehandlere ud bagefter for at se, hvor meget de lige nu skal have.
Vi sender kommissærer ud og finder ud af lige præcis, hvor meget der skal til, ud fra beregninger af, om de har tjent penge på det de sidste 10-15 år osv.
Når det gælder gartnerne, som hr. Kim Behnke var inde på, er det meget afgørende, at der jo er tale om, at de har en helt anden prisprofil, selv om DONG manipulerende gang på gang prøver at sige, at der er ingen forskel.
Men den er påvist gang på gang, og derfor ser vi det som en helhed.
Der skal orden i de ting.
Når regeringen bruger energi og miljø og afgifter på forskellig vis - og det er selvfølgelig en af de måder, vi agerer på i dette hus - er der nogle sammenhænge, og så er det, jeg beder regeringen om at overveje de sammenhænge og lade være med at sætte tingene sammen fragmenteret.
Det er vigtigt at overveje de sammenhænge. Når det gælder afgiftudligningen, tror jeg, at vi er enige.
Men for industriel kraftvarme har afgiftudligning overhovedet ingen betydning, for de betaler nemlig ikke afgift.
Det har betydning for varmeværkerne, altså de små, barmarkværker osv., men for de mange små virksomheder, som i øvrigt kører med en overpris på deres brændstof, er det en helt anden sag.
Her har det ingen betydning.
Vi er nødt til at se alt det her i en sammenhæng, og regeringen er nødt til, når den bruger skatter og afgifter og miljøargumentationer, at få sammenhæng i det, vi foretager os på de områder.